ATT:

EXP:

Družba „Braća Hrvatskoga Zmaja“

Kamenita ulica 3, 10000 Zagreb

info@dbhz.hr | [www.dbhz.hr](http://www.dbhz.hr)

Poštovani članovi Hrvatskoga sabora kulture,

Hrvatski sabor je u ožujku 2024. godine jednoglasno prihvatio zajednički prijedlog Družbe „Braća Hrvatskoga Zmaja“ i Matice hrvatske da se 2025. godina proglasi „Godinom obilježavanja 1100. obljetnice Hrvatskoga Kraljevstva“. O važnosti ove obljetnice na sjednici Vlade Republike Hrvatske, održanoj 2. siječnja 2025. godine, govorio je i predsjednik Vlade mr. sc. Andrej Plenković, a potom je istoga dana ministrica dr. sc. Nina Obuljen Koržinek objavila službeno priopćenje na mrežnoj stranici Ministarstva kulture i medija RH.

Družba „Braća Hrvatskoga Zmaja“ diljem Hrvatske planira realizirati brojne projekte u prigodi 1100. obljetnice Hrvatskoga Kraljevstva, ali jedan od posebnih jest onaj kojim će se na glazbeno-umjetnički način obilježiti ove velika svehrvatska obljetnica i to onako kako su je obilježila hrvatska pjevačka društva prije 100 godina, u prigodi tadašnje milenijske 1000. obljetnice Hrvatskoga Kraljevstva. Naime, u nedjelju, 25. listopada 1925. godine, Hrvatski pjevački savez (HPS) organizirao je u Zagrebu 1. smotru pjevačkih društava povodom obilježavanja 1000. obljetnice osnutka Hrvatskoga Kraljevstva te 50. obljetnice osnutka samog HPS-a. Događaj se održao pod pokroviteljstvom tadašnjeg načelnika Vjekoslava Heinzela, koji je bio i član Družbe „Braća Hrvatskoga Zmaja“ kao *Zmaj Splitski I.* Program tadašnjeg događaja sastojao se od sljedećeg (izvod iz programske knjižice iz 1925. godine): 8.30 sati – kreće povorka pjevača i kulturnih društava od narodnog kazališta prema stolnoj crkvi; 9.45 sati – pjevaju svi pjevači Te Deum; za orguljama g. ravnatelj Franjo Dugan; poslije Te Deuma vraća se povorka pred kazalište, s terase pozdravljaju predsjednik g. Nikola Faller (napomena: bio je *Zmaj od Ivančice*) i načelnik g. Vjekoslav Heinzel (napomena: bio je *Zmaj Splitski I.*); nakon pozdrava pjeva savezni zbor „Bog i Hrvati“ od Vilka Novaka, pod ravnanjem Rudolfa Matza (napomena: bio je *Zmaj Ognjeni*); 11 sati – pjevačka smotra mješovitih zborova u Narodnom kazalištu; 14.30 sati – pjevačka smotra seljačkih i muških zborova u Narodnom kazalištu; 20 sati – Hrvatsko pjevačko veče (Monstre-koncert, 1500 pjevača) u Industrijskoj palači Zagrebačkog zbora (Martićeva ulica). Kao što je vidljivo iz navedenog, posebno je značajan bio doprinos Rudolfa Matza, člana Družbe „Braća Hrvatskoga Zmaja“, sa zmajskim predikatom *Zmaj Ognjeni*, a čiju barem jednu skladbu ima baš svaki od hrvatskih zborova na svome repertoaru.

Prošlo je sto godina, vremena su svakako drugačija, HPS je ukinut nakon 2. svjetskog rata, no nastao je Hrvatski sabor kulture (HSK) koji ima sličnu ulogu kao HPS, a u međuvremenu su se oformila i neka druga društva te i sami profesionalni pjevački ansambli. Smatram kako ove 2025. godine, povodom svehrvatske obljetnice vezane za 1100 godina Hrvatskoga Kraljevstva, imamo jedinstvenu priliku napraviti pjevačko jedinstvo, odnosno zajednički koncert – smotru hrvatskih pjevačkih zborova i ansambla – pri obilježavanju ove velike obljetnice, po uzoru na onu od prije 100 godina.

Naš događaj pod radnim nazivom „SVEHRVATSKA ZBORSKA POVORKA 1100“ održao bi se u subotu, 24. svibnja 2025. godine, s početkom u 12 sati, sve kako sam vam opisao, a detalje možete naći na službenoj mrežnoj stranici Družbe „Braća Hrvatskoga Zmaja“: <https://1100.dbhz.hr/>, pod projektom broj 30.

Okupljanje svih pjevačkih zborova i ansambala bilo bi kod Hrvatskoga narodnog kazališta (HNK) u Zagrebu, gdje bi se kao početak događaja otpjevale dvije skladbe i to: Hrvatska himna i Hrvatski pjevački pozdrav, a o eventualno trećoj skladbi dobiti ćete informacije naknadno.

Povorka bi nakon toga krenulo organizirano Masarykovom ulicom, ulicom Nikole Tesle i Gajevom ulicom sve do Trga bana Josipa Jelačića te nakon kraćeg zadržavanja na Trgu nastavila bi dalje Praškom ulicom do Trga kralja Tomislava gdje bi bila još jedna pjevana izvedba istih skladbi.

Osobito je važno da u ovoj kulturnoj, ali i domoljubnoj manifestaciji „izađemo na ulice“ i postignemo zborsku vidljivost u velikom broju, nadajući se i težeći za okupljanjem barem 1100 pjevača, ako ne i mnogo više od toga. Naravno, kao i 1925. godine, tako i sada, najveća molba ide zagrebačkim zborovima kao i zborovima u najbližoj okolici Zagreba, folklornim ansamblima koji se bave i pjevanjem, vokalnim ansamblima, klapama i svim drugim oblicima vokalnog glazbenog izričaja da dođu u punini svojih članova. Osobito je važno da pjevačka društva koja imaju povijesne barjake dođu i istaknu svoje barjake. Pored toga, one pjevačke folklorne grupe koje se prijave za ovo događanje potičemo da dođu u narodnim nošnjama što će dati poseban efekt. Također, važno je i svehrvatsko zborsko zajedništvo te je iz udaljenijih dijelova Hrvatske gdje je problem doći zbog financijskih razloga s čitavim zborom dovoljno poslati nekoliko predstavnika koji će predstavljati taj zbor / glazbeno društvo / ansambl / folklornu grupu / itd. Osobe koje će ih predstavljati mogu biti i npr. studenti koji privremeno borave u Zagrebu, a članovi su ili bivši članova nekoga od tih zborova ili ansambala.

Svi sudionici koji na vrijeme prijave svoj dolazak na ovaj događaj dobit će lijepo izrađenu tablu koja će se nositi na čelu povorke tog zbora, koju će nositi predstavnik zbora. Te lijepo dizajnirane table ostaju na dar zboru, kao uspomena na ovaj jedinstveni povijesni događaj, kakav se zadnji puta dogodio prije 100 godina. Svaki zbor koji će sudjelovati na ovom događaju dobit će i Zahvalnicu glavnog organizatora - Družbe „Braća Hrvatskoga Zmaja“.

Posebno smo zahvalni Hrvatskom saboru kulture, dr. sc. Draženu Jelaviću, tajniku HSK i gđi Sari Blažev, mag. musicol., stručnoj suradnici za glazbenu kulturu pri HSK, što su nakon našeg sastanka prenijeli ovu molbu za suorganizacijom Upravnom odboru HSK koje je molbu odobrio, a HSK je svakako i povijesno gledano kao i sada – kao krovna udruga - najpozvaniji da pozove na ovu zborsku manifestaciju svoje članstvo i tako bude suorganizator uz Družbu „Braća Hrvatskoga Zmaja“.

Zahvalnost ide i poštovanom kolegi mo. Jurici Petru Petraču, glazbenom voditelju – dirigentu Ansambla LADO, dirigentu zbora Cantores sancti Marci i umjetničkom voditelju klape Cesarice, koji se među prvima obratio Družbi „Braća Hrvatskoga Zmaja“ s povijesnim detaljima i prijedlogom za ponovnu svehrvatsku i svezborsku simboličnu manifestaciju u okviru obilježavanja 1100. obljetnice Hrvatskoga Kraljevstva.

Kako bismo imali okvirni broja sudionika, molimo vas da nam **do 1. veljače 2025. godine** e-poštom na info@dbhz.hr pošaljete sljedeće podatke:

1. Puni naziv zbora (pod riječi 'zbor' misli se na sve oblike vokalnog glazbenog izričaja, kako je to već prije u tekstu objašnjeno).
2. Ime i prezime umjetničkog voditelja / dirigenta, s njegovim kontakt-podacima (adresa e-pošte, broj mobitela).
3. Grad / mjesto iz kojega zbor dolazi.
4. Posjeduje li zbor povijesni barjak / zastavu i planira li ju donijeti?
5. Koliko članova zbora se očekuje da će doći, odnosno koliko predstavnika zbora će sudjelovati?

Nakon isteka roka dobit ćete notne materijale i druga važna uputstva.

Radujemo se zajedno ovom neponovljivom događaju koji će uz vašu pomoć biti još veći i značajniji te izuzetno vidljiv u javnosti i medijima.

Uz zahvalnosti i srdačan pozdrav svima,

Josip degl' Ivellio,

pročelnik Umjetničke sekcije Družbe „Braća Hrvatskoga Zmaja“ i predsjednik Povjerenstva za pripremu i organizaciju aktivnosti Družbe povodom 1100. obljetnice Hrvatskoga kraljevstva 2025. godine